Vedum forsvarer prestisjekjøp: – Det var riktig
Finansminister Trygve Slagsvold Vedum (Sp) sier at han fikk faglige råd fra departementet om at kjøpet av Meraker Brug kunne føres opp som en investering.  Vedum må torsdag formiddag stille til høring i Stortingets kontrollkomité om regjeringens kjøp av Meraker Brug. Det skjer etter at komiteen i høst bestemte å granske statens kjøp av den gigantiske trøndereiendommen til 2, 65 milliarder kroner. Eiendommene er på rundt 1,2 millioner mål, hvorav rundt 200.000 mål er produktiv skog, ifølge Statskog. Finansminister Trygve Slagsvold Vedum (Sp), landbruksminister Geir Pollestad (Sp) og hans forgjenger Sandra Borch (Sp) er alle kalt inn på teppet i saken. – Det kan være ulike meninger om kjøpet. Jeg mener det var riktig, sier Vedum i komitéhøringen.  Han forteller at statens eksterne rådgiver sa at eiendommen kunne være verdt 150 millioner kroner over kjøpssummen.  – Rådgiveren mente at en privat investor kunne verdsette Meraker Brug opp til 2,8 milliarder kronene, sier Vedum og legger til: – Jeg fulgte de faglige rådene, sier han.  – Fulgte råd Komiteen vil undersøke om kjøpet har blitt ført opp på riktig måte i statsbudsjettet. Det er strenge krav for å føre det opp som en investering – da må det kunne forsvares markedsmessig.  Kort forklart betyr det å føre en investering «under streken» holdes utenfor de ordinære utgiftene til statsbudsjettet, fordi det regnes å kunne gi avkastning.  Da kan de bruke ekstra penger uten å sprenge budsjettet eller bryte handlingsregelen for oljefondet.  – Vi fikk faglige råd fra departementet om at dette kunne føres under streken, sier Vedum.  Vedum sier at det må skilles mellom det politiske valget om å kjøpe eiendommen – og om det var ført riktig i budsjettet.  Han sier at de måtte ha gjort en ny vurdering hvis eiendommen kostet mer enn 2,8 milliarder. – Hele summen kunne ikke da ha vært ført «under streken», sier han.  Da kontrollkomiteen åpnet sak i høst, sa komitéleder Peter Frølich (H) dette: – Det er god grunn til å undersøke kjøpet. Summen ligger markant over Statskogs egen vurdering av totalverdien. Kjøpesummen ligger også markant over anslaget fra departementets eksterne rådgiver. Pollestad kan ikke svare på om staten har tjent bra med penger på sin investering.  – Dere har gjort en finansiell investering som skal avkastning. Slår investeringen til eller ikke? spør komitéleder Frølich. – Dette kjøpet var også motivert av at Statskog hadde eiendommer i nærheten. Det vil også påvirke andre deler av statsskog sin virksomhet. Det er vanskelig å si om forutsetningene har slått til, for noe som er del av Statskog, svarer Pollestad. – Preget av selgers valg Pollestad sier at staten ikke har fått vite summen på eventuelle bud fra andre aktører.  De får dermed ikke vite hvordan andre kan har verdsatt eiendommen. – Denne kjøpsprosessen er preget av selgers valg om å ha en lukket budrunde. Det ville vært annerledes hvis budrunden var åpen, sier han. Beslutningen om å opprette kontrollsak ble tatt av et mindretall i komiteen som består av Høyre, Frp og Venstre. DN skrev i november i 2022 at Aker og Kjell Inge Røkke to ganger forsøkte å slå kloa i landets dyreste privateiendom. Så trakk staten det lengste strået.
Finansminister Trygve Slagsvold Vedum (Sp) forsvarer kjøpet av Meraker Brug til 2,65 milliarder kroner i Stortingets kontrollkomité Komiteen undersøker om kjøpet ble ført riktig i statsbudsjettet, og om kravene for å føre det som investering ble overholdt Vedum mener kjøpet var riktig, og hevder at de fulgte faglige råd for verdsetting, hvor rådgiver mente en privat investor kunne verdsette eiendommen opp til 2,8 milliarder kroner